钦定古今图书集成/明伦汇编/官常典/第504卷 > 徐兴
## 钦定古今图书集成/明伦汇编/官常典/第504卷 > 徐兴

按《宋史》本传：“兴，青州人。以拳勇得隶兵籍。周显德中，
从太祖征淮右。宋初，隶御龙直。会平泽、潞，上其功，补
控鹤军使。征晋阳，部卒壅汾水灌并州城，益多其劳，
还迁本军副指挥使。太平兴国初，从潘美趋团柏谷，
奋与贼斗，有果敢气，人莫能胜。生擒伪兵马都监李
美，身被重创，无所回挠，加指挥使。太宗征太原，讨幽”
蓟，兴从战，屡中流矢，以著绩闻，补天武都虞候，累迁
秩，出为洺州部署。初议建方田，命兴董其事，寻复辍。
端拱中，修镇、定城，逾月讫工。改莫州防御使、知静戎
军，历祁、博二州。咸平中，为泾原、环庆十州部署。诏督
转灵武刍粮，道积石率掠于寇，兴以步兵畏恧，战不
利。时王荣援兵不应，遂败走，坐削籍，流郢州。会赦，入
为右卫将军，迁左监门卫大将军。景德二年卒，年六
十八。